RESOLUCIÓN do 17 de xuño de 2009 sobre aprobación definitiva do proxecto de delimitación do solo do núcleo rural de Requiás, na parroquia de Requiás, concello de Muíños (Ourense).
CONSELLERÍA DE MEDIO AMBIENTE, TERRITORIO E INFRAESTRUTURAS — III. OUTRAS DISPOSICIÓNS — 06/08/2009

O Concello de Muíños remitiu o expediente de delimitación do núcleo rural de Requiás, tramitado ao abeiro do punto 2 da disposición adicional segunda da Lei 9/2002, do 30 de decembro, de ordenación urbanística e protección do medio rural de Galicia (en diante LOUG) solicitando a súa aprobación definitiva.
I. Antecedentes.
1. O Concello de Muíños non dispón de ningún instrumento de planeamento xeral municipal.
2. O expediente foi tramitado de acordo co previsto no inciso terceiro do número 2 da disposición adicional segunda da Lei 9/2002, de ordenación urbanística e protección do medio rural de Galicia, na redacción dada pola Lei 15/2004, e nel constan:
*O sometemento ao trámite de información pública, que se levou a cabo mediante a publicación de anuncios no DOG nº 53, do 17 de marzo de 2009 e nos xornais La Región do 12 de marzo de 2009 e La Voz de Galicia do 13 de marzo de 2009.
*Certificación do secretario municipal do 20 de abril de 2009 en que se reflicte que no devandito período non se presentaron alegacións.
*Certificado do acordo de aprobación provisoria, adoptado polo Pleno do concello na súa sesión do 24 de abril de 2009.
II. Consideracións e motivación.
Logo de analizar o expediente remitido polo concello e á vista do informe elaborado no Servizo de Urbanismo do Departamento Territorial de Ourense, cómpre facer as seguintes consideracións:
1. No proxecto remitido queda xustificada a preexistencia e o recoñecemento do núcleo rural de Requiás.
2. Á vista da ordenación aplicable, a delimitación proposta para o asentamento tradicional é admisible, xa que cumpre os requisitos establecidos no artigo 13.3º da Lei 9/2002. O réxime xurídico aplicable aos terreos incluídos na delimitación será o establecido pola Lei 9/2002 para o solo de núcleo rural; seralle igualmente aplicable, en todo aquilo que non vulnere nin vaia contra o devandito réxime xurídico, o contido da ordenanza do solo non urbanizable de núcleo rural das vixentes normas provinciais.
3. De acordo co punto 2 da disposición adicional segunda da LOUG (modificada pola Lei 15/2004) e a Orde do 11 de maio de 2009 sobre adscrición de órganos e delegación de competencias como consecuencia da entrada en vigor do Decreto 83/2009, do 21 de abril, polo que se fixa a estrutura orgánica dos departamentos da Xunta de Galicia, a competencia para resolver sobre a aprobación definitiva dos expedientes de delimitación de solo de núcleo rural corresponde á secretaria xeral de Ordenación do Territorio e Urbanismo.
III. Resolución.
1. Visto canto antecede, apróbase definitivamente o proxecto de delimitación do solo de núcleo rural de Requiás, na parroquia de Requiás, concello de Muíños (Ourense).
2. Contra esta resolución, non caberá interpoñer recurso en vía administrativa, podendo interpoñer recurso contencioso administrativo ante a Sala do Contencioso-Administrativo do Tribunal Superior de Xustiza de Galicia, no prazo de dous meses contados desde o día seguinte ao da notificación, sen prexuízo da formulación, se for o caso, do requirimento previo en igual prazo (artigos 44 e 46 da Lei 29/1998, do 13 de xullo, da xurisdición contencioso-administrativa).
3. Notifíquese esta resolución ao concello e publíquese no Diario Oficial de Galicia.
Santiago de Compostela, 17 de xuño de 2009.
María Encarnación Rivas Díaz
Secretaria xeral de Ordenación do Territorio
e Urbanismo
Ver referencia pdf "15300D009P015.PDF"